ข้อบัญญัติองค์การบริหารส่วนตำบลบึงเสนาท เรื่อง การลดหย่อนภาษีบำรุงท้องที่ พ.ศ. 2557
ข้อบัญญัติองค์การบริหารส่วนตำบลบึงเสนาท
ข้อบัญญัติองค์การบริหารส่วนตำบลบึงเสนาท
เรื่อง
การลดหย่อนภาษีบำรุงท้องที่ พ.ศ. ๒๕๕๗[๑]
 

อาศัยอำนาจตามความในมาตรา ๗๑ แห่งพระราชบัญญัติสภาตำบล
และองค์การบริหารส่วนตำบล พ.ศ. ๒๕๓๗ ซึ่งแก้ไขเพิ่มเติมโดยพระราชบัญญัติสภาตำบล
และองค์การบริหารส่วนตำบล (ฉบับที่ ๕) พ.ศ. ๒๕๔๖ ประกอบกับมาตรา ๒๒ (๑)
แห่งพระราชบัญญัติภาษีบำรุงท้องที่ พ.ศ. ๒๕๐๘ ซึ่งแก้ไขเพิ่มเติมโดยพระราชบัญญัติภาษีบำรุงท้องที่
(ฉบับที่ ๓) พ.ศ. ๒๕๔๓ องค์การบริหารส่วนตำบลบึงเสนาท โดยความเห็นชอบของสภาองค์การบริหารส่วนตำบลบึงเสนาท
และนายอำเภอเมืองนครสวรรค์ จึงได้ตราข้อบัญญัติ ดังต่อไปนี้

ข้อ ๑ ข้อบัญญัตินี้เรียกว่า
ข้อบัญญัติองค์การบริหารส่วนตำบลบึงเสนาท เรื่อง
การลดหย่อนภาษีบำรุงท้องที่ พ.ศ. ๒๕๕๗

ข้อ ๒ ข้อบัญญัตินี้ให้มีผลใช้บังคับในเขตองค์การบริหารส่วนตำบลบึงเสนาท
ตั้งแต่เมื่อได้ประกาศไว้โดยเปิดเผย ณ ที่ทำการองค์การบริหารส่วนตำบลบึงเสนาท

ข้อ ๓ บรรดาข้อบัญญัติ
ข้อบังคับ กฎ ระเบียบ หรือคำสั่งอื่นใด ในส่วนที่ได้ตราไว้แล้วในข้อบัญญัตินี้
ซึ่งขัดหรือแย้งกับข้อบัญญัตินี้ ให้ใช้ข้อบัญญัตินี้แทน

ข้อ ๔ ในข้อบัญญัติ นี้
ที่ดิน หมายความว่า พื้นที่ดิน
และให้หมายความรวมถึง พื้นที่ที่เป็นภูเขา หรือที่มีน้ำด้วย
เจ้าของที่ดิน หมายความว่า
บุคคลหรือคณะบุคคล ไม่ว่าจะเป็นบุคคลธรรมดา หรือนิติบุคคล ซึ่งมีกรรมสิทธิ์ในที่ดิน
หรือครอบครองอยู่ในที่ดินไม่เป็นกรรมสิทธิ์ของเอกชน

ข้อ ๕ ให้บุคคลธรรมดาซึ่งเป็นเจ้าของที่ดินแปลงเดียวหรือหลายแปลง
ที่อยู่ในจังหวัดนครสวรรค์ และใช้ที่ดินนั้นเป็นที่อยู่อาศัยของตน
เป็นที่เลี้ยงสัตว์ หรือประกอบกสิกรรมของตน
ให้ลดหย่อนไม่ต้องเสียภาษีบำรุงท้องที่จำนวนสามไร่

ข้อ ๖ ให้นายกองค์การบริหารส่วนตำบลบึงเสนาท
เป็นผู้รักษาการให้เป็นไปตามข้อบัญญัตินี้และมีอำนาจออกระเบียบ ประกาศ หรือคำสั่ง
เพื่อปฏิบัติการให้เป็นไปตามข้อบัญญัตินี้


ประกาศ
ณ วันที่ ๒๔ เมษายน พ.ศ. ๒๕๕๗
ป่วน เพียรจันทร์
นายกองค์การบริหารส่วนตำบลบึงเสนาท
[เอกสารแนบท้าย]

๑. แบบคำขออนุญาต (แบบ ป.๑)
๒. แบบคำขอทั่วไป (แบบ ป.๒)

(ดูข้อมูลจากภาพกฎหมาย)







ปริยานุช/ผู้จัดทำ
๗ กรกฎาคม ๒๕๕๘

นุสรา/ผู้ตรวจ
๑๔ กรกฎาคม
๒๕๕๘




















[๑] ราชกิจจานุเบกษา
เล่ม ๑๓๒/ตอนพิเศษ ๑๕๓ ง/หน้า ๓๐/๓ กรกฎาคม ๒๕๕๘